Diari Oficial de la Generalitat Valenciana


Sumari del DOGV 2994, del 19-05-1997 (1997/7015)

ORDRE de 25 de març de 1997, de la Conselleria de Cultura, Educació i Ciència, per la qual es convoquen els Premis de Rendiment Acadèmic destinats als qui hagen conclòs els estudis d'educació universitària durant el curs acadèmic 1995/1996 a les universitats públiques valencianes.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2994

Data del DOGV
:   19-05-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/7015


Data del document
:   25-03-1997

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE de 25 de març de 1997, de la Conselleria de Cultura, Educació i Ciència, per la qual es convoquen els Premis de Rendiment Acadèmic destinats als qui hagen conclòs els estudis d'educació universitària durant el curs acadèmic 1995/1996 a les universitats públiques valencianes.
  
Per Decret 18/1996, de 5 de febrer, del Govern Valencià, de mesures de suport als estudiants universitaris a la Comunitat Valenciana, s'estableix la possibilitat de concessió de premis al rendiment acadèmic.
  
Aquests premis al rendiment acadèmic en estudis d'educació universitària es convoquen amb l'interés de distingir els alumnes que hagen realitzat amb més èxit els seus estudis universitaris, mitjançant un reconeixement de caràcter oficial que al mateix temps comporte una assignació econòmica. Igualment poden suposar un estímul perquè els estudiants milloren el seu rendiment acadèmic.
  
  
En conseqüència, i per a donar compliment als principis d'objectivitat, publicitat i concurrència a què ha de sotmetre's tota activitat de l'administració pública,
  
  
ORDENE
  
  
Primer
  
Convocar els Premis al Rendiment Acadèmic a la finalització d'estudis d'educació universitària, destinats als qui els hagen conclòs en les universitats públiques de la Comunitat Valenciana durant el curs acadèmic 1995/1996.
  
  
Segon
  
L'import global màxim dels premis que s'han de concedir no podrà excedir de deu milions de pessetes (34.049.906 PTA), a càrrec a la línia pressupostària 407/000/97 «Premis al rendiment acadèmic en estudis universitaris», del programa 96.50.150.64 «Ensenyaments universitaris».
  
  
Tercer
  
S'aproven les bases que han de regir la concessió dels premis als quals fa referència aquesta ordre i que s'hi inclouen com a annex I.
  
  
DISPOSICIONS FINALS
  
  
Primera
  
Es faculta la directora general d'Ensenyaments Universitaris i Investigació per a dictar les instruccions complementàries que calguen per a dur a terme el que disposa aquesta ordre, i es delega també en la directora general l'atribució d'atorgar els premis a què fa referència aquesta convocatòria.
  
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
Contra aquesta ordre, que posa fi a la via administrativa, podrà interposar-se recurs contenciós administratiu davant del Tribunal Superior de Justícia de la Comunitat Valenciana en el termini de dos mesos a partir de l'endemà al de la seua publicació. Per a interposar el recurs serà requisit comunicar-ho prèviament a la consellera de Cultura, Educació i Ciència segons el que disposa l'article 110.3 de la Llei 30.92, de 26 de novembre, de Règim Jurídic de les Administracions Públiques i del Procediment Administratiu Comú.
  
  
  
València, 25 de març de 1997.
  
  
El conseller de Cultura, Educació i Ciència,
  
FRANCISCO E. CAMPS ORTIZ
  
  
  
  
ANNEX I
  
Bases per a la concessió de premis al rendiment acadèmic
  
  
1. Beneficiaris
  
Podran ser beneficiaris d'aquests premis els qui hagen finalitzat els estudis universitaris en alguna de les universitats públiques de la Comunitat Valenciana durant el curs 1995/1996, sempre que acrediten la residència en qualsevol municipi de la Comunitat Valenciana i hagen efectuat el dipòsit del títol.
  
S'atorgaran dos premis per cada universitat, fins als primers deu mil alumnes. En el cas que s'ultrapasse aquest nombre, es concedirà un altre premi més per cada deu mil alumnes addicionals per universitat.
  
  
2. Quantia
  
Els premis estaran dotats amb 500.000 pessetes cadascun. El finançament es farà a càrrec del pressupost de la Generalitat Valenciana per a 1997, fins un import de 58.125.521 de pessetes a càrrec de la línia 407/000/97 «Premis al rendiment acadèmic en estudis universitaris», del programa 99.12.256.44, «Ensenyaments universitats».
  
  
3. Criteris de concessió
  
Els alumnes seran premiats en virtut del seu expedient acadèmic, que serà valorat per la mitjana de les notes mitjanes obtingudes en els diferents cursos de què conste la carrera. A aquests efectes, la valoració de cadascuna de les distintes qualificacions serà la següent:
  
Matrícula d'honor: 10,0 punts
  
Excel·lent: 9,0 punts
  
Notable: 7,5 punts
  
Aprovat: 5,5 punts
  
  
Per a obtenir la nota mitjana caldrà dividir la suma de notes obtingudes en cada assignatura, segons el barem precedent, pel nombre d'assignatures cursades. A aquests efectes, caldrà computar la nota definitiva més alta obtinguda en cada assignatura. No es valoraran en l'expedient acadèmic les qualificacions obtingudes en les assignatures complementàries, en els casos d'alumnes de centres en els plans d'estudis dels quals encara hi figuren i aquelles que, segons els plans d'estudis, només puguen qualificar-se com a «apte».
  
En el cas d'estudis renovats, la valoració de cada assignatura, segons el barem citat abans, es ponderarà en funció del nombre de crèdits que la integren, d'acord amb la fórmula matemàtica següent:
  
  
V = P\*NCa
  
 NCt
  
  
V= Valor resultant de la ponderació de la nota obtinguda en cada assignatura.
  
P= Puntuació de cada assignatura.
  
Nca= Nombre de crèdits que integren l'assignatura.
  
NCt= Nombre de crèdits total cursat.
  
Els valors resultants de l'aplicació d'aquesta fórmula a cada assignatura s'hauran de sumar i el resultat serà la nota mitjana final.
  
La Comissió d'Avaluació podrà prendre en consideració, en la valoració dels expedients acadèmics, el currículum dels sol·licitants i qualssevol altres mèrits.
  
Les assignatures o crèdits convalidats, sense que especifiquen en la convalidació la qualificació obtinguda, es valoraran com a aprovat (5,5 punts).
  
  
4. Presentació dels candidats
  
Els sol·licitants hauran de presentar la documentació següent:
  
  
a) Sol·licitud formulada segons el model que es publica com a annex II a aquesta ordre.
  
b) Certificat acadèmic personal, original o fotocòpia conformada amb l'original on conste la denominació i el nombre d'assignatures que integren el pla d'estudis, en el qual s'especificarà si són quadrimestrals, la qualificació obtinguda i el nombre de crèdits que la integren, si escau.
  
c) Breu currículum en què s'indiquen, si pertoca, les beques i els premis concedits i els mèrits que vulga al·legar, al qual caldrà acompanyar la documentació justificativa corresponent.
  
d) Fotocòpia del DNI i certificat d'empadronament.
  
Les sol·licituds s'hauran de presentar en el registre general de la Conselleria de Cultura, Educació i Ciència, o mitjançant qualsevol dels procediments previstos en l'article 38 de la Llei de Règim Jurídic de les Administracions Públiques i del Procediment Administratiu Comú.
  
  
5. Termini de presentació
  
Les persones interessades podran presentar les sol·licituds en el termini d'un mes des de la publicació en el Diari Oficial de la Generalitat Valenciana.
  
6. Instrucció del procediment i proposta de resolució
  
L'òrgan competent per a la instrucció del procediment serà la Direcció General d'Ensenyaments Universitaris i Investigació, la qual realitzarà d'ofici totes les actuacions que considere necessàries per a determinar, conéixer i comprovar les dades en virtut de les quals s'haja de dictar resolució.
  
L'examen de les relacions presentades per les universitats i la consegüent proposta de concessió dels premis correspondrà a una comissió d'avaluació composta per:
  
Presidenta: la directora general d'Ensenyaments Universitaris i Investigació
  
Vocals: un vicerector per cadascuna de les universitats de la Comunitat Valenciana.
  
Secretari: la cap del Servei de Gestió i Administració Universitària.
  
La comissió ajustarà el seu funcionament al que estableix l'article 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
  
7. Resolució
  
El termini per a dictar resolució serà de dos mesos comptadors des de la finalització del termini establit per a presentar sol·licituds. La resolució de aquesta convocatòria amb la relació dels premis atorgats es farà pública en el Diari Oficial de la Generalitat Valenciana. En el cas de no resoldre's el procediment en el termini establit anteriorment, s'entendrà que les sol·licituds han sigut desestimades.
  
La documentació presentada pels sol·licitants podrà ser retirada dins els tres mesos següents a la publicació en el Diari Oficial de la Generalitat Valenciana de la resolució de la convocatòria. Transcorregut aquest termini serà destruïda.
  
  
8. Obligacions dels premiats
  
Els beneficiaris d'aquests premis hauran d'acreditar, abans del cobrament, que estan al corrent de les obligacions tributàries i amb la Seguretat Social.
  
  
9. Publicitat
  
Les autoritats universitàries procuraran difondre al màxim aquesta convocatòria i donar-la a conéixer, i per a això ordenaran la seua inserció en els taulers d'anuncis dels centres universitaris.